Dát giehtačálus galgá adnojuvvot ovttas PowerPoint-presentašuvnnain. *Oahpa e-poastta atnit (Outlook).*Čuoggát leat nummárastojuvvon nu movt PowerPointas. Čuokkis 1 gullá govva 1:žii (siidu 1) PowerPointas. Čuokkis 2 gis gullá siidu 2:žii jna. Dát seamma čálus lea maid juohke govas buot vuolemusas.

**Buoiddes** bustávaiguin čálus leat kommentárat kursadoallái. Ja stuora BUSTÁVAT leat bajilčállagat. Muđui de sáhttá teavstta lohkat jitnosit dahje atnit dan bágadussan dasa maid kursadoalli galgá dadjat go lea oahpaheame.

## Giehtačálus

1. **Dán kurssas besset oasseváldit oahppat Outlooka atnit.**

 **Máŋggat e-poastabálvalusat ođastit iežaset bálvalusaid duollet dalle. Danne soaitá leat nu ahte dán ovdanbuktimis lea earálágan hápmi dalle go čilgejuvvo movt galgá ráhkadit konto, movt sisalogget galgá ja muđui soitet maid eará funkšuvnnat leat earáláganat. Geahččal mat ieš vuos ráhkadit geavahankonto ja geahččal sáddet ja maid váldit vuostá e-poastta Outlookain ovdal go doalat kurssa. Jus juoga orru rievdan, de fertet ođasmahttit presentašuvnnaid vai kursaoassálastiide šaddá álkibun čuovvut mielde.**

 **Geahčat oahppomihtuid ovttas kursaoassálastiiguin ovdal go álggahat oahpahusa. Dalle šaddá álkit jurdagiid čohkket ja muitit daid dieđuid mat leat dehálaččat.**

1. RÁHKADIT E-POASTAČUJUHUSA
2. Go áigu sáddet ja vuostáváldit e-poastta, de olbmos ferte leat e-poastačujuhus. Ja de ferte ráhkadit alcces konto muhtin e-poastabálvalusas. Dat bargu soaitá leat veahá gáibideaddji, muhto lihkus ii dárbbaš dan dahkat eambbo go dan oktii. Geahččal čuovvut mielde, ale ge jurddahala oahppat bajiloaivvi juste dán oasi kurssas.

E-poastabálvalusat leat máŋggat. Olbmos sáhttet leat máŋga e-poastačujuhusa iešguđet e-poastabálvalusaid luhtte.
Go áigu sáddet ja vuostáváldit e-poastta, de ferte vuos ráhkadit e-poastačujuhusa.

Go galggat ráhkadit e-poastačujuhusa, de galggat rahpat neahttalogana ja čállit dohko e-poastabálvalusa neahttačujuhusa.

1. Čujuhus lea www.outlook.com.

 **Bivdde buohkaid mannat dan čujuhussii.**

1. Jus fal lehpet čállán rievttes čujuhusa, de berre okta dain govain ihtán din šerbmii.

**Geahča bearrái dan ahte buohkat leat ollen sisaloggensiidui ovdal go joatkkát.**

Dá lea dat siidu maid oainnát go galggat atnit iežat e-poastačujuhusa ain ovddosguvlui, muhto go juo mis ii vel leat e-poastačujuhus, de mii fertet álggus ráhkadit konto ja registreret iežamet bálvalusssii.

1. Deaddel dan liŋkka iežat registreren dihte ja ásahan dihte konto.
2. Dá leat muhtin skovvi maid mii fertet deavdit vai oažžut geavahankonto ja e-poastačujuhusa. Mii galgat dan lohkat ja deavdit dan ovttas.
3. Boahtte giettis mii galgat ráhkadit geavaheaddjenamma. Geavaheaddjenamma lea dat mii sirre du e-poastačujuhusa buot eará e-poastačujuhusain. Geavaheaddjenamma sáhttá leat juste dakkár go don hálidat, muhto lea buorre goansta jus dus lea dakkár geavaheaddjenamma mii muittuha du iežat dábálaš nama. Nu šaddá álkibun sihke dutnje ja earáide muitit du geavaheaddjenama ja e-poastačujuhusa.
4. Geavaheaddjinamas ii sáhte leat gaska bustávaid gaskkas, eaige das sáhte leat čuvvovaš bustáva "æ", "ø" ja "å". Jus hálidat dakkár geavaheaddjenama mas lea du ovdanamma ja goargu, de fertet bidjat eret dieid bustávaid ja baicca čállit “aa” dahje “o”, ja dan ovdii ahte bidjat gaskka ovdanama ja goarggu gaskii, de lea dábálaš bidjat čuoggá.
5. **Bivdde buohkaid geahččalit čállit šerbmii dan geavaheaddjenama maid sii hálidit atnit.**

Go leat čállán geavaheaddjenama, de galggat deaddelit “enter” dahje “boahttevaš” boalu boallobeavddis. Dalle dat bálvalusbáiki iská lea go dat namma juo anus, vai sáhtát go beare atnit dan nama nu movt dat lea čállojuvvon.

1. Jus muhtin lea juo atnime dan geavaheaddjenama maid don leat čállán, de dat diehtu ihtá šerbmii rukses bustávaiguin čállojuvvon geavaheaddji gietti vuollái.
2. Jus lea juo muhtin gii lea atnime dan nama alcces geavaheaddjenamman, de fertet don veahá rievdadit dan. Muhtinat lávejit de bidjat dohko ovtta bustáva dahje muhtin logu nama lohppii. Geahččalatta dassážii go gávnnat dakkár nama maid ii leat oktage atnime

 **Ale mana ovddosguvlui ovdal go buohkat leat gávdnan geavaheaddjenama mii ii leat vuos earáin anus. Bija áiggi dasa ahte veahkehit sin geat vigget gávdnat alcceseaset buori geavaheaddjenama.**

Dál go buohkain lea geavaheaddjenamma, de soaitá leat buorre goansta juogasadjái čállit dan geavaheaddjenama, vai dat ii vajálduva.

1. Coahkkal dahje deaddel boahtte gietti vai beasat ráhkadit sisabeassansáni dahje dovdodajaldaga.
2. Dovdodajaldagas fertejit leat unnimusat 8 mearkka. Dovdodajaldagas fertejit maid unnimusat guokte iešguđetlágan šlájat mearkka. Dan galgá dutnje alccet leat álki muitit, ja váttis earáide árvidit.

Dovdodajaldaga sáhttá maŋŋel rievdadastit, ja lea maid vejolaš oažžut alcces sáddejuvvot ođđa dovdodajaldaga jus dan ribaha vajálduhttit. Muhto buot buoremus ja jođaneamos lea jus ráhkada dakkár dovdodajaldaga olmmoš sihkkarit muitá.

Dovdodajaldat lea priváhta, juste dego báŋkokoartta koda.

Čále dan dovdodajaldaga maid hálidat atnit. Go dan čálát, de dalle eai iđe dat mearkkat dahje bustávat šerbmii. Dalle ihtá baicca čáhppes čuokkis juohke mearkka nammii maid don čálánt. Ja dat lea danne vai ii oktage eará galgga beassat oaidnit makkár dovdodajaldaga don čálát.

Go leat geargan, de galggat deaddelit “enter” dahje “boahtte” boallobeavddis.

1. Boahtte gieddái mii galgat čállit makkár beaivvi leat riegádan. Ane fas dan gardiinna.
2. Boahtte gieddái galggat čállit guđe mánus leat riegádan. Ane fas gardiinna.
3. Veahá vuolleleappos dán siiddus oidnojit muhtin ártegis bustávat dahje gova mas leat muhtin logut. Dalle fertet duođaštit e-poastabálvalussii ahte don leat duohta olmmoš, it ge muhtin dihtorprográmma. Ja dalle fertet čállit daid bustávaid ja loguid maid oainnát, dohko dan boahtte gieddái. Deaddel dasto “enter” dahje “boahtte” boallobeavddis. Jus leat boastut čállán, de fertet fas ođđasis geahččalit.

 **Muhtiniid mielas sáhttá leat váttis lohkat daid mearkkaid mat oidnojit. Ane áiggi veahkehit sin dassážii go šaddá riekta ovdal go manat viidáseappot.**

1. Lihkkusávaldagat! Dál lea dis buohkain geavaheaddjekonto ja e-poastačujuhus!
2. E-poastačujuhus lea čuvvovaš: Álggus vuos boahtá du geavaheaddjenamma.
3. Maŋŋel geavaheaddjenama boahtá seaibealfa (@). Buot e-poastačujuhusain lea seaibealfa. Dat mearka dahká ahte oaidnit erohusa e-poastačujuhusas ja neahttabáikkii čujuhusas.
4. Maŋŋel seaibaalfaid de čuožžu dan e-poastabálvalusa namma, maid don anát (ja mii atnit outlooka dahje live) ja loahpas lea vel čuokkis ja bustávat c-o-m.
5. LOGGET OLGGOS JA SISA
6. Dat mii dál oidno šearpmas lea du Sisaboksa. Iešguđetlágan e-poastabálvalusain lea iešguđetlagan hápmi, muhto váldo-oasit gal leat dat seamma. Mun anán álkidahttojuvvon veršuvnna vai didjiide lea álkit oaidnit maid galgabehtet dahkat.

Sisaboksa lea dat báiki gosa dutnje bohtet e-poasttat. Dáppe lea maid dat maid don dárbbašat go ieš galggat sáddet e-poastta. Mii geahččat dán veahá maŋŋelaš. Dál mii galgat logget eret.

Bajemusas, čiegas olgešbealde Sisaboksas lea du namma dahje du e-poastačujuhus. Deaddelaste dan oktii.

1. Dál ihtá muhtin fállu. Dan fálus gávnnat ovtta čuoggá mii lea “logget eret” dahje “logget olggos”. Coahkkal dan fálločuoggá go áiggut logget olggos.
2. Dán kurssas oahppabehtet logget sisa ja atnit din e-poastakontoid muhŧin neahttaloganis Álggus ferte vuos rahpat neahttalogana, ja de galgá dohko čállit dan e-poastabálvalusa neahttačujuhusa maid ieš atná. Dán mii dagaimet dán kurssa vuosttaš oasis (Oassi 1).

Muhtinis soaitá dihtoris juogalágan prográmma dahje app-a neahttafiellus dahje smarttelefuvnnas maid sáhttibehtet atnit go áigubehtet iskat mailaid. Dávjá lea dat vuogas vuohki. Go álggus vuos lea bidjan sisa geavaheaddjekonto ja beassansáni dakkár prográmmii dahje app-ii, de ii dárbbaš čállit sisa dieđuid juohke have go lea áigume iskat iežas e-poastta.

Dat lea buorre čoavddus, muhto dat doaibmá duššefal du iežat dihtoris, du iežat smarttelefuvnnas ja du iežat neahttafiellus. Jus dus eai leat dat lahkosis, de fertet mannat sisa neahttačujuhussii ja logget sisa dan bokte. Dávjá de dat váldá veahá guhkit áiggi, muhto ovdamunnin das lea dat ahte don beasat iskat iežat e-poastta earáid mašiinnas. Muitte logget eret go leat geargan, vai earát eai beasa mannat sisa lohkat ja sáddet e-poasttaid du kontos.

Dán kurssas mii oahppat atnit e-poastta neahttaloganis danne go dalle dahká ovtta anát go don iežat fulkkiid, kursalanjaid dahje earáid dihtoriid.

1. Dál mii galgat fas logget sisa iežamet e-poastakontoide.

Deavdde iežat e-poastačujuhusa bajemus gieddái ja čoavddasáni dan maŋit gieddái.

1. Deaddel alit “logge-sisa” boalu go áiggut logget sisa.

Dál fas ihtá Sisaboksa oidnosii.

 **Siđa buohkaid moatte have hárjehallat logget eret ja logget sisa.**

1. SÁDDET E-POASTTA
2. **Geahča bearrái dan ahte buohkat leat loggen sisa.**

Buot e-poasta bálvalusain lea okta boallu mii lea dan várás ahte galgá beassat álgit čállit e-poastta.

Dán bálvalusráhkkanusas lea dat boallu gurut bealde bajemusas.

1. Outlook atná alit boalu oktanaga plussa-mearkkain ja sániin “ny” (ođđa).

 **Siđa buohkaid deaddelit dan boalu.**

1. Dat ruvttu mii dál ihtá, lea dat báiki gosa galggat čállit iežat e-poastta.
2. Dát álkidahttojuvvon ruvttus oidnojit buot deháleamos elemeanttat maid dárbbaša go galgá sáddet e-poastta.
3. Okta "Til"-gieddi (geasa galgá poasta) masa galgá čállit su e-poastačujuhusa geasa dat e-poasta galgá.
4. Okta "Emne"-gieddi (fáddá) lea dat masa čállá e-poastta bajilčállaga dahje nama.
5. Stuorámus oassi dán ruvttus lea dan várás ahte čállit dieđu dahje reiveteavstta.
6. Loahpas lea vel okta boallu ja dan galgá deaddelit go hálida sáddet e-poastta reivve vuostáváldái.

Go dál galgabehtet sáddet e-poastta vuosttaš geardde, de mii fertet guorahallat ja deavdi buot gittiid, ovtta ja ovtta ain hávális.

1. Buohkat galget dál sáddet ovtta e-poastta munnje.

Go mii álgit, de mii čállit e-poastačujuhusa buot ovddemus.

Oza “Til”-gietti ja deaddel dan.

E-poasta maid mun anán lea:

 **dás galggat addit iežat e-poastačujuhusa ohppiide, dahje dan e-poastačujuhusa maid leat ásahan dán kurssa dihte. Ovdal kurssa, de sáhtát áinnas ráhkadit čuovgagova/gova mas du e-poastačujuhus čuožžu ja bidjat dan ovdanbuktinbáhpirii, dahje čállit dan távvalii vai buohkat oidnet juste makkár dat lea.**

**Vuordde mannamis viidáseappot, dassážii go buohkat leat ollen čállit du e-poasta čujuhusa.**

1. Dál gis galggat čállit fátta.

Oza fáddágietti ja deaddelastte dan.

Ja lea buorre goansta ahte álo deavdit juoidá fáddágieddái. Dalle vuostáváldái lea álkit ipmirdit makkár ulbmil dan e-poasttas lea, ja dalle lea maid álkit dan e-poastta maŋŋel ohcat.

Dál go lehpet geahččaladdame, de sáhttibehtet gohčodit dan e-poastta “geahččaleapmi”. Čállet mat dál “Geahččaleapmi” dan fáddágieddái.

 **Geahča bearrái ahte buohkat leat čállán juoidá fáddagieddái ovdal go manat viidáseappot.**

1. Dál sáhtát álgit čállit iešalddis dan sisdoalu e-postii.

Deaddelastte stuora vilges ruvttu.

Dál sáhtát čállit oanehis dieđu dahje dearvuođaid munnje. Juste dego livččet čállime reivve ja dalle lea heivvolaš álggahit “Bures” sániin ja loahpahit “Dearvuođat” sániin.

1. Go lehpet geargan čállimis munnje, de fertebehtet deaddelit “send”-boalu (sádde) vai e-poasta manná ja mun beasan oaidnit maid dii lehpet čállán.

“Send”-boallu lea gurutbealde vuolemusas.

Deaddel "Send"-boalu.

 **Ale mana viidáseappot ovdal go buohkat leat sádden iežaset e-poastta.**

1. RAHPAT E-POASTTA
2. **Geahča bearrái ahte buohkain lea ruvttu Sisaboksa iežaset šearpmas.**

Gurutbealde govas oainnát buot mappaid mat gullet du e-poastakontoi. Deháleamos lea Sisaboksa.

Go dus leat Sisaboksas e-poasttat maid it leat lohkan, de ihtá muhtin lohku sáni Sisaboksa maŋŋái várdosis. Jus das ii čuoččo makkárge lohku, de dat mearkkaša ahte dus eai leat makkárge ođđa e-poasttat mat eai vel leat lohkkojuvvon.

1. Ja gávdno listu buot e-poasttaid badjel maid leat ožžon ja dat leat gova váldooasis. Ođđaseamos e-poasttat leat bajemusas listtus. Boarrasepmosat leat vuolemusas.

Juohke e-poasttas lea su namma dahje e-poasta čujuhus, gii dutnje lea sádden e-poastta ja das lea maid e-poastta fáddá (dat maid čálli lea čálistan fáddágieddái).

Dakkár E-poasta, mii ii leat rahpojuvvon lea merkejuvvon dahje čállojuvvon buoiddes bustávaiguin.

Go áiggut rahpat muhtin e-poastta ja lohkat sisdoalu, de galggat oktii deaddelit juogo čálli nama dahje dan fáttá.

1. Go áiggut rahpat e-poastta, de deaddelat čálli nama dahje fáttá.  **Siđa buohkaid deaddelit ovtta dain e-poasttain maid sii leat ožžon iežaset Sisaboksii.**
2. Dakkár lea dábálaš e-poastta hápmi Outlookas.
3. Bajemusas lea e-poastta fáddá.
4. Ja de oainnát su nama ja/dahje su e-poastačujuhusa sutnje gii lea sádden dutnje juste dan e-poastta.
5. Dan vuolde lea čállojuvvon diehtu dutnje sus gii lea sáddejeaddji.
6. Jus áiggut máhccat ruovttoluotta Sisaboksii ja fas geahččat dan listtu mas bohtet ovdan buot vuostáiváldojuvvon e-poasttat, de galggat deaddelit “sisaboksa” dan fálus mu lea gurutbealde govas.

 **Geahča bearrái ahte buohkat leat máhccan ruovttoluotta Sisaboksai ovdal go joatkkát.**

1. Don sáhtát maid oaidnit ahte dat e-poasta maid leat rahpan, dat ii leat šat merkejuvvon buoiddes bustávaiguin dahje assás bustávaiguin.
2. VÁSTIDIT E-POASTTA
3. Go áiggut vástidit ovtta e-poastta, de galggat dan válljet dan Sisaboksa listtus.

Dii lehpet buohkat ožžon e-poastta mus mii lea vástádus dan e-postii maid dii sáddiidet munnje odne. Muhtinat soitet juo geahččan dan mu e-poastta.

Oza dan poastta iežat Sisaboksa listtus ja deaddel dan.

1. Go áigubehtet munnje sáddet vástádusa, de fertejit Gmail-geavaheaddjit deaddelit dakko gokko lea vielgat vuolemusas dan listtus, dakko gokko čuožžu “Deaddel dákko go áiggut vástidit dahje viidáseappot sáddet”.
2. Vástidan e-poasta sulástahttá oalle olu ođđa e-poastta, muhto das leat gárvvisin devdojuvvon giettit, dakko gokko čuožžu “til” (geasa) ja “emne” (fáddá).
3. Dat teaksta mii lea dan e-poasttas masa leat áigume vástidit, dahje dat e-poasta maid leat ožžon, dat maid lea oidnosis dan du čállinruvttu bajábealde dahje vuolábealde.
4. Dál it dárbbaš eará go iežat vástádusa čállit.
5. Dakkár lea dábálaččat dan hápmi Outlookas.
6. Dát teaksta boahtá sáddejeaddjis.
7. Ja dása čálát iežat vástádusteavstta.
8. Go leat geargan čállimis iežat vástádusa, de deaddelat “sádde” boalu.
9. GEARGAN